  Майя Бывальцева Глаз ёросысь Корасьгурт (Карасёво) вӧзын пуктыны чаклам жуг-жагез люкылыса быдтон огъетэз Юкаменск тракт вылэ выжтозы. 30-тӥ куартолэзе журналистъёслы со сярысь вераз элькунысь инкуазь узырлыкъёсъя но инкуазез утёнъя министерстволэн кивалтӥсез Александр Нестеров. «Глазкарын ӝутске керетонэз кивалтэт, элькунлэн кивалтӥсез пыриськемен сэрттыны-пертчыны луиз мон малпасько. Жуг-жагез люкан полигонэз но люкылон огъетэз Юкаменск трак вӧзысь али ужась свалка интыын пуктозы», — вераз министрлэсь ужзэ быдэсъясь. Александр Нестеровлэн верамезъя, жуг-жаге люкылонъя эшшо одӥгзэ огъетэз Дэри ёросын пуктыны чаклало. «Кыкетӥез, 250 сюрс тонналы, Ижкар палан чакламын, жаляса верано, ми куинетӥ арзэ ни инты бырйиськомы, но шедьтыны ум быгатӥське. Туннэ ми, мон верасько Дэри ёрос администрациен ӵош, туж кыдёкын инты шедьтӥмы», — вераз Александр Нестеров но ватсаз, та ужпум али инвесторен ӵош эскериське шуыса. Тодэ вайытом, таяз арын оштолэзе Удмуртилэн тӧроезлэсь ужзэ быдэсъясь Глазкаре вуылӥз. Карысь тӧрлыкъёсын но калыкен пумиськонъёс дыръя нимысьтыз вераськон ӝутскылӥз Сянинской водозаборлы матын коммунальной жуг-жагез люканы полигон пуктон сярысь. Азьветлӥсьёслэн верамзыя, со объектэз лэсьтон инкуазьлы шӧдскымон изъян вайыны быгатоз. Вазиськон улэ Глазкарын но Глаз ёросын улӥсь 12 сюрслэсь трос адями гожтӥськиз. Тегъёс: Мерлык Удмуртия жуг-жаг Глазкар автозавод инкуазь АлександрНестеров  